Taalol: Aali Yahuno Ɗaɓɓere Jawdi Ɓooyi Hootaali
Kɗl: Abdul Wahhaab Sih, Senegaal
Aali resi debbo. Ɓe ngondi lebbi jeegom. Debbo oo ɓami reedu. Aali ɗannii, yahi safaari. Debbo oo jibini caggal (ɓaawo) makko ɓiɗɗo gorko.
Ɓiɗɗo oo mawni haa dañi duuɓi noogas e pawdi, Aali artaani. Aali woni njananiri duuɓi noogas e lebbi, hay batte dañaani. O tampii, o yiɗii hootude, kono hay ko o hootiri o jogaaki.
Omo jogii menkelde kaŋŋe dime wootere. O yahi to Ceerno, yoo ƴeewan mo, o ndaarana mo, sabu laawol makko ngol saɗtirii mo.
Ceerno wii : Hoore kuɗol ngol ko menkelde kaŋŋe dime.
Aali wii : Ceerno, mate aɗa anndi ko menkelde ndee wootere njogii-mi ?
Ceerno wii : Mi anndaa. Kono miin, hoore kuɗol am ko menkelde kaŋŋe naamnotoo-mi. So henanaaki ma, yahu.
Aali miijii haa juuti, itti menkelde hokki Ceerno. O wii : Mi nannga e Alla.
Ceerno wii : Ko daaɗe tati tottan-maa-mi njahaa. Ceerno wii : Go’o, wata yahu e laawol ngol a anndaa; ɗiɗi, kala to jemma tawu maa, waalu ɗoon; tati, kala ko neɗɗo waɗu maa, muñu.
Aali wii : Ceerno, miin mi wi’ii ma yo a ñawndam, kaalataa ko ɗii haalaaji ?
Ceerno wii : Ko ɗum tottu-maa-mi, so henanaaki ma, ndaa menkelde maa.
Aali wii : Nawu (naɓu), mi nanngii e Alla. Walliram faandu, mi yeloroo (tororoo).
Ceerno totti mo faandu.
Aali wii : Jooni kay, mi yahan tan miɗa yeloo ha nde njettii-mi wuro amen kala.
Aali nanngi laawol omo yaha, haa o hawri e sagataaɓe ɗiɗo na ndimndi bamɗi tati kaŋŋe dime. Ɓeen mbii mo : Hee gorko, aru rewan min heen mbabba, so en njottiima (hewtii), min tottu maa nifgaaji tati kaŋŋe.
Aali jaɓi, rewani ɓe heen mbabba. Nde naange muti, hakkille makko ari e ko Ceerno wiinoo mo koo : Kala ɗo jemma tawu maa, waalu ɗoon.
Aali wii joom bamɗi’en : Jemma dey arii. En mbaalataa ɗoo haa subaka ndawen ? Yitere dey yi’ataa : ko Aduna leeri.
Ɓeen mbii : Mate ko a kaangaaɗo ? Hamin (himen) ndimndi bamɗi tati kaŋŋe, mbi’aa yo min mbaalu e ladde ?
O wii : Ɗum noon, nawee bamɗi mon, miin ko ɗoo mbaalanmi.
Ndeen joom bamɗi’en njahii e jemmaagu hee, gooto e maɓɓe yaɓɓi mboddi, mboddi soppi ɗum, o maayi.
Aali fini subaka ƴeɓti faandu mum rewi e laawol haa tawi heen gooto na maayi, hunnduko mum na waɗi nguufa (ngufo).
Aali wii : SubahaanaAllaah, kooni ko miin malaa ! Ndañeerum, kiseerum ! Mbaaseerum, kiseerum ! Hay so mi dañii nifgaaji tati kaŋŋe, so mi maayii, ko nafata mi ?
O ɓenni haa o tawi keddiiɗo oo na waɗida e bamɗi tati.
Oon wii : Hee gorko ! Tinno wallam, sehil am oo, mboddi soppii ɗum maayii. Wallam, mi rokke heen mbabba.
Aali wii : Alaa. Ko kaaldun-oɗen gila sehil maa oo na wuuri koo tan ndokkataa mi.
Oon wii : Eey.
Ɓe coggi bamɗi haa ɓe ngari e maayo. Aali ardii juuwi haa ndiyam ari ɗum e koppi, miijo mum ari e ko Ceerno wiinoo koo : Hoto a yahu e laawol ngol a anndaa.
Aali wii : Joom bamɗi, miin dey mi anndaa ngol laawol, mi ardotaako.
Joom bamɗi oo wii : Ɗum noon, miin mi ardoo. Aan ko a kulɗo reedu, hay batte sonngataa ma ɗoo. Yimɓe fof, ko ɗoo njuuwata, aan mbi’aa a anndaa laawol !...
Joom bamɗi oo ardii, juuwi seeɗa, tan muti ! Aali woni e memmbaade mo e nder maayo hee. Tan neɗɗo na wonnoo dow, wii : Hee mon, hoto ndewee ɗoon, ko luggere !
Oon wii : Holto mo ngonnduno-ɗaa oo woni ?
Aali wii : O mutii.
Oon wii : O yooliima. Ɗoo kala jooliiɗo ɗoo wontaa yiite, o yiitetaake haa cay ! Rutto.
Aali yiilti bamɗi ƴeeŋi. Aali ruttii. Oon holli mo laawol, oon wii : A yii ɗeya peŋɗe ? Rewu e majje.
Aali rewi heen haa ƴeeŋi.
Aali heddorii bamɗi tati kaŋŋe dime. Aali faati wuro mum.
Aali yottii tawi jemma jenngii. Ɓiyiiko mo o accunoo e reedu oo, tawi mawnii, wonii sagataa timmuɗo. Kañum remanta yummum ko ñaami...
Aali ari e wuro hee tawi jenngii. O yottii galle maɓɓe, o faltiri palal ngal seese, o udditi udumere ndee seese, o rimnditi bamɗi ɗii, o ɓaari dimle ɗee, o humi bamɗi ɗii, o naati suudu nduu, o tawi ɓiɗɗo oo na wetti e bannge e suudu hee, na lelii, yummo oo na lelii dow ndaɗɗudi na ɗaanii.
Aali darii, ndaari haa ɓooyi. O wii e ɓernde makko : Miin dey, ko ɗum haɗi mi dañude ladde ! Oo debbo kay, so gorko resii ɗum, resani ko sagataaɓe, pellet sagata garɗo fof, ko ɗoo waalata !...
Aali ƴeɓti silaama mum na jogori soppude ɓiɗɗo oo, tan miijo makko arti e ko Ceerno wiinoo koo : Kala ko neɗɗo waɗu maa, wallitoro muñal.
Tan o joɗɗini silaama kaa, o yalti suudu nduu, o darii hakkunde galle, o wii debbo oo : Jeyni ?
Tan ɓiɗɗo oo nani hito gorko, fini wii : Neene, nooto, won gorko nodduɗo ma. Debbo oo wii : Ko baaba maa. Hikka waɗi duuɓi noogas e ɗiɗi hay gorko gooto suusaa noddude mi jemma.
Aali na heɗii konngol ngol.Tan ɓe ngummii, Jeyni wii : Haayoo, Baamum Aamadu am ! Aamadu wii : Haayoo, Baabooyi am !
Ɓe njaɓɓondiri. Kamɓe tato fof, gite maɓɓe mberlii gonɗi, ɗi ƴaari weltaare. Ɓe mbeltii sanne.
Ngol tinndol janngaa ko e deftere Baylaa Kulibali.
Natal: Ayyuba Sulaymaan Jallo (Job Ben Solomon) 1701-1773:
http://fuutamedia.com/
hamada
Wallifiiɓe
- Ne pouvant plus supporter les « ton fils ressemble à mon mari », elle se suicide
- رئيس حركة فلام –يشن هجوما لاذعا على مسعود هوليس مانديلا ولا يستطيع ان يكونه—
- Garlol noddii, Pete e Penenjuru njaabiima
- Seppo refiseeji : “tumarankooɓe e nder leydi mum en”
- موريتانيا شقق مفروشة لمغربيات بدات تجذب بعض الموريتانيين
- [...]
fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn bem_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn zho_Hans hau_Latn fuv_Latn fra_Latn ara_Arab fuv_Latn fuv_Latn ara_Arab unk